CELEX: 32012D0166
Language: hu
Date: 2012-03-23 00:00:00
Title: A Tanács 2012/166/KKBP határozata ( 2012. március 23. ) a Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni Uniós stratégia végrehajtásának keretében történő támogatásáról

24.3.2012   
            
            
               HU
            
            
               Az Európai Unió Hivatalos Lapja
            
            
               L 87/49
            
         A TANÁCS 2012/166/KKBP HATÁROZATA
   (2012. március 23.)
   a Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni Uniós stratégia végrehajtásának keretében történő támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére,
   mivel:
   
               (1)
            
            
               Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát (a továbbiakban: Uniós stratégia), amelynek III. fejezete tartalmazza az ilyen fegyverek elterjedése elleni küzdelemmel kapcsolatos intézkedések listáját.
            
         
               (2)
            
            
               Az Uniós stratégia hangsúlyozza a vegyifegyver-tilalmi egyezmény (a továbbiakban: CWC) és az OPCW alapvető szerepét a vegyi fegyverektől mentes világ megteremtésében. Az uniós stratégia részeként az Unio kötelezettséget vállalt a leszerelési és a tömegpusztító fegyverek elterjedése elleni küzdelemről szóló legfőbb szerződések és megállapodások – köztük a CWC – egyetemes betartásának megvalósítása iránt. Az Uniós stratégia célkitűzései kiegészítik az OPCW által, a CWC végrehajtására vonatkozó felelősségével összefüggésben követett célokat.
            
         
               (3)
            
            
               A Tanács 2004. november 22-én elfogadta az OPCW-nek a tömegpusztító fegyverek elterjedése elleni Uniós stratégia végrehajtásának keretében folytatott tevékenységeinek támogatásáról szóló 2004/797/KKBP együttes fellépést (1), amelyet – annak hatályvesztését követően – a 2005/913/KKBP együttes fellépés (2) követett, amelyet a 2007/185/KKBP együttes fellépés (3) követett. A 2007/185/KKBP együttes fellépést a 2009/569/KKBP határozat (4) követte, amely 2011. december 3-án hatályát vesztette.
            
         
               (4)
            
            
               Az Uniós stratégia III. fejezete tevékeny végrehajtásának összefüggésében továbbra is szükséges az EU által az OPCW részére biztosított intenzív és célzott segítségnyújtás. További tevékenységek végrehajtására van szükség a CWC maradéktalan végrehajtása előmozdításának területén, illetve annak érdekében, hogy fokozni lehessen a CWC részes államainak (a továbbiakban: részes államok) felkészültségét a mérgező vegyi anyagokkal elkövetett támadások megelőzésére és az azokra történő reagálásra, mint ahogy a célból is, hogy erősödjön a vegyi műveletek terén folytatott nemzetközi együttműködés, valamint azért is, hogy az OPCW jobban tudjon alkalmazkodni a tudományos és a technológiai fejlődéshez. Folytatni kell a CWC egyetemessé tételével kapcsolatos intézkedéseket, amelyekkel az egyre csökkenő számú nem részes államot kell megcélozni, és azokat hozzájuk kell igazítani,
            
         ELFOGADTA A KÖVETKEZŐ HATÁROZATOT:
   1. cikk
   (1)   Az Uniós stratégia meghatározott elemeinek azonnali és gyakorlati alkalmazása céljából az Unió támogatja az OPCW tevékenységeit a következő célok érdekében:
   
               —
            
            
               a részes államok CWC szerinti kötelezettségeik teljesítéséhez szükséges kapacitásainak a megerősítése,
            
         
               —
            
            
               a részes államok felkészültségének javítása a mérgező vegyi anyagokkal elkövetett támadások megelőzése és az azokra történő reagálás terén,
            
         
               —
            
            
               a vegyi műveletek terén folytatott nemzetközi együttműködés fokozása,
            
         
               —
            
            
               az OPCW azon képességének támogatása, hogy alkalmazkodni tudjon a tudomány és a technológia fejlődéséhez,
            
         
               —
            
            
               az egyetemesség előmozdítása a nem részes államok CWC-hez való csatlakozásának ösztönzése révén.
            
         (2)   Ezzel összefüggésben az Unió által támogatott, az Uniós stratégia intézkedéseinek megfelelő OPCW-projektek a következők:
   
                
            
            
               
                  I. projekt: Nemzeti végrehajtás, ellenőrzés és egyetemesség
               
               Tevékenységek:
               
                           —
                        
                        
                           kétoldalú technikai segítségnyújtási látogatások,
                        
                     
                           —
                        
                        
                           vámtisztviselők számára a CWC átadási rendszerének technikai vonatkozásairól tartott képzések,
                        
                     
                           —
                        
                        
                           támogatások a nemzeti hatóságoknak,
                        
                     
                           —
                        
                        
                           e-tanulási eszköz a nemzeti hatóságok/a társult érdekelt felek számára,
                        
                     
                           —
                        
                        
                           a CWC nem részes államainak támogatása,
                        
                     
                           —
                        
                        
                           a feltételezett használattal kapcsolatos vizsgálatok.
                        
                     
         
                
            
            
               
                  II. projekt: Nemzetközi együttműködés
               
               Tevékenységek:
               
                           —
                        
                        
                           az elemző képességek fejlesztését szolgáló tanfolyam,
                        
                     
                           —
                        
                        
                           az iparág tájékoztatása – a CWC-vel és a vegyi biztonságtechnikával foglalkozó szakmai találkozó.
                        
                     
         
                
            
            
               
                  III. projekt: A CWC Végrehajtó Tanácsának képviselői és a megfigyelők által a vegyifegyver-megsemmisítő létesítményekben tett látogatások
               
               Tevékenység:
               
                           —
                        
                        
                           a vegyifegyver-megsemmisítő létesítményekben tett látogatások.
                        
                     
         
                
            
            
               
                  IV. projekt: Tudomány és technológia
               
               Tevékenységek:
               
                           —
                        
                        
                           a tudományos tanácsadó testület munkacsoporti ülései,
                        
                     
                           —
                        
                        
                           az OPCW Elméleti és Alkalmazott Kémia Nemzetközi Uniója (IUPAC) nemzetközi tudományos és technológia szakmai találkozójának társfinanszírozása.
                        
                     
         
                
            
            
               
                  V. projekt: A részes államok felkészültsége a vegyi anyagokkal elkövetett támadások megelőzésére és az azokra történő reagálásra
               
               Tevékenységek:
               
                           —
                        
                        
                           a X. cikkel, valamint a segítségnyújtás és veszélyhelyzeti reagálás terén folytatott regionális együttműködés kérdéseivel foglalkozó regionális szakmai találkozók,
                        
                     
                           —
                        
                        
                           szimulációs gyakorlatok és gyakorlatmodul,
                        
                     
                           —
                        
                        
                           az OPCW mint a vegyi létesítmények biztonságának növelésére szolgáló platform.
                        
                     
         
                
            
            
               
                  VI. projekt: Afrika-program
               
               Tevékenységek:
               
                           —
                        
                        
                           kétoldalú technikai segítségnyújtási látogatások,
                        
                     
                           —
                        
                        
                           vámtisztviselők számára a CWC átadási rendszerének technikai vonatkozásairól tartott képzések,
                        
                     
                           —
                        
                        
                           az iparág tájékoztatása – a CWC-vel és a vegyi biztonságtechnikával foglalkozó szakmai találkozó,
                        
                     
                           —
                        
                        
                           az elemző képességek fejlesztését szolgáló tanfolyam,
                        
                     
                           —
                        
                        
                           a CWC X. cikkével, valamint a segítségnyújtás és veszélyhelyzeti reagálás terén folytatott regionális együttműködés kérdéseivel foglalkozó regionális szakmai találkozók,
                        
                     
                           —
                        
                        
                           hosszú távú regionális kapacitásépítési projekt a segítségnyújtás és a védelem területén.
                        
                     Az OPCW Unió által támogatott tevékenységeinek részletes leírása a mellékletben található.
            
         2. cikk
   (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felel.
   (2)   Az 1. cikk (2) bekezdésében említett projektek technikai végrehajtását az OPCW Technikai Titkársága (a továbbiakban: a technikai titkárság) végzi. E feladatát a főképviselő felügyelete alatt és ellenőrzése mellett látja el. A főképviselő e célból megköti a szükséges megállapodásokat a technikai titkársággal.
   3. cikk
   (1)   Az 1. cikk (2) bekezdésében említett projektek végrehajtására szolgáló pénzügyi referenciaösszeg 2 140 000 EUR.
   (2)   Az (1) bekezdésben meghatározott összeggel finanszírozott kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   Az (1) bekezdésben említett kiadások megfelelő kezelését a Bizottság felügyeli. E célból finanszírozási megállapodást köt a technikai titkársággal. A megállapodás rendelkezik arról, hogy a technikai titkárságnak – a hozzájárulás nagyságának megfelelően – biztosítania kell az uniós hozzájárulás láthatóságát.
   (4)   A Bizottság törekszik a (3) bekezdésben említett finanszírozási megállapodásnak az 2012. március 23-át követő mielőbbi megkötésére. Tájékoztatja a Tanácsot az ezen eljárás során esetlegesen felmerülő nehézségekről, valamint a megállapodás megkötésének időpontjáról.
   4. cikk
   A főképviselő a technikai titkárság által készített rendszeres beszámolók alapján jelentést tesz a Tanácsnak e határozat végrehajtásáról. A főképviselői jelentések képezik a Tanács által végzett értékelés alapját. A Bizottság tájékoztatást nyújt az 1. cikk (2) bekezdésében említett projektek pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat a 3. cikk (3) bekezdésben említett finanszírozási megállapodás megkötésének időpontját követően 24 hónappal hatályát veszti. A hatálybalépését követő hat hónappal veszíti hatályát azonban abban az esetben, ha ezen időpontig nem kerül sor a szóban forgó finanszírozási megállapodás megkötésére.
   
      Kelt Brüsszelben, 2012. március 23-án.
      
         
            a Tanács részéről
         
         
            az elnök
         
         C. ASHTON
      
   
   
      (1)  HL L 349., 2004.11.25., 63. o.
   
      (2)  HL L 331., 2005.12.17., 34. o.
   
      (3)  HL L 85., 2007.3.27., 10. o.
   
      (4)  HL L 197., 2009.7.29., 96. o.
   
      MELLÉKLET
      
         A Vegyi Fegyverek Betiltása Szervezete (OPCW) tevékenységeinek a tömegpusztító fegyverek elterjedése elleni EU-stratégia végrehajtásának keretében történő uniós támogatás
      
      
         I. projekt:   Nemzeti végrehajtás, ellenőrzés és egyetemesség
      
      
         Célkitűzés:
      
      A részes államok CWC szerinti kötelezettségeik teljesítéséhez szükséges képességeinek a megerősítése, valamint a CWC nem részes államainak támogatása abban, hogy jobban megértsék a CWC-hez való csatlakozás és az OPCW tevékenységeiben való fokozottabb részvétel előnyeit.
      
         Célok:
      
      
                  —
               
               
                  1. cél: A részes államok által a következők tekintetében elérendő eredmények:
                  
                              —
                           
                           
                              a CWC VII. cikke szerinti nemzeti végrehajtási követelmények teljesítése,
                           
                        
                              —
                           
                           
                              a nyilatkozattételre és az ellenőrzési nyilatkozatokra vonatkozó, a CWC VI. cikke szerinti követelmények teljesítése,
                           
                        
                              —
                           
                           
                              nemzeti hatóságaik hatékonyabb irányítása,
                           
                        
                              —
                           
                           
                              a nemzeti hatóságok alapképzésen való részvételének előmozdítása,
                           
                        
                              —
                           
                           
                              felkészültség a vegyi fegyverek feltételezett használatával kapcsolatos, a CWC IX. és X. cikk szerinti vizsgálatokra.
                           
                        
            
                  —
               
               
                  2. cél: A CWC nem részes államainak OPCW-tevékenységekben való fokozottabb szerepvállalásának, valamint annak biztosítása, hogy jobban megértsék a CWC-t és az abból származó előnyöket.
               
            
         Eredmények:
      
      
                  —
               
               
                  1. eredmény
                  
                              —
                           
                           
                              A nemzeti hatóságok megerősítették a nemzeti végrehajtási jogszabályok kidolgozásához szükséges kapacitásukat, és képesek arra, hogy jogszabályokat terjesszenek elő elfogadásra.
                           
                        
                              —
                           
                           
                              A vámtisztviselők megerősítették a CWC szempontjából releváns vegyi anyagok azonosításához szükséges, valamint azon kapacitásukat, hogy az egyezményben szereplő vegyi anyagok átadására vonatkozóan pontos adatokkal tudjanak szolgálni a nemzeti hatóságok számára.
                           
                        
                              —
                           
                           
                              A nemzeti hatóságok megerősítették az OPCW-vel való kommunikációra, valamint a különböző dokumentumok és nyilatkozatok OPCW-hez való benyújtására vonatkozó kapacitásukat.
                           
                        
                              —
                           
                           
                              A nemzeti hatóságok tisztviselői megerősítették a CWC alapelveinek megértésére/végrehajtására vonatkozó kapacitásaikat, és költséghatékonyabb módon aknázzák ki a személyes képzésben rejlő lehetőségeket.
                           
                        
                              —
                           
                           
                              A részes államok pontosabb ismeretekkel rendelkeznek a vegyi fegyverek feltételezett használatával kapcsolatos vizsgálatokról és a rendkívüli ellenőrzésekről, melyek segítségnyújtásra és/vagy az egyezmény esetleges be nem tartásának tisztázására szolgáló, a részes államok rendelkezésére álló alapvető eszközök.
                           
                        
                              —
                           
                           
                              A részes államok biztosítékot kapnak arra vonatkozóan, hogy a technikai titkárság készen áll a vegyi fegyverek feltételezett használatával kapcsolatos vizsgálatok és a rendkívüli ellenőrzések lefolytatására.
                           
                        
            
                  —
               
               
                  2. eredmény
                  
                              —
                           
                           
                              A CWC nem részes államai nagyobb mértékben részt vesznek az OPCW tevékenységeiben, és jobban tisztában vannak a CWC-hez való csatlakozásból származó előnyökkel.
                           
                        
            
         Tevékenységek:
      
      
                   
               
               
                  Kétoldalú technikai segítségnyújtási látogatások: A részes államok számára a támogatás technikai segítségnyújtási látogatások formájában történik, amelyek megtervezését eseti alapon végzik majd, és amelyek célja, hogy célzott segítséget nyújtsanak a részes államok kérelmeiben szereplő követelmények teljesítéséhez. E támogatás jellegénél fogva kiterjed majd nemzeti figyelemfelkeltő szakmai találkozók formájában megvalósuló ismeretterjesztő és tájékoztatási erőfeszítésekre, szakosított képzésekre, valamint a nemzeti végrehajtási jogszabályok és az azokhoz kapcsolódó intézkedések megszövegezésére, továbbá a CWC VI. cikkéhez kapcsolódó, ipari vonatkozású témák kidolgozásához biztosított segítségnyújtásra. E látogatások keretében – azok célkitűzésétől függően – összehangolt munka folyik majd, adott esetben a technikai titkárság végrehajtás-támogatási részlegének, a jogi tanácsadó hivatalának, a nyilatkozatokkal foglalkozó részlegnek és az iparág-ellenőrzési részlegnek a részvételével.
               
            
                   
               
               
                  Vámtisztviselők képzése a CWC átadási rendszerének technikai vonatkozásaival kapcsolatban: A vámtisztviselők a 2005/913/KKBP, a 2007/185/KKBP együttes fellépések és a 2009/569/KKBP tanácsi határozat keretében támogatásban részesültek. A vámtisztviselők részére a tapasztalatok alapján nyújtott tanfolyamok célja, hogy javuljon az egyezményben szereplő vegyi anyagok behozatalával és kivitelével kapcsolatos adatok gyűjtése és a nemzeti hatóságok részére való továbbítása. A regionális és szubregionális tanfolyamok keretében gyakorlati bemutatókra, valamint gyakorlatokra is sor kerül majd. A latin-amerikai és karibi térségben regionális tanfolyamot, míg az ázsiai térségben szubregionális tanfolyamot rendeznek. A két tanfolyamot a technikai titkárság végrehajtás-támogatási részlege fogja megtartani a nyilatkozatokkal foglalkozó részleg technikai szakértelmének felhasználásával.
               
            
                   
               
               
                  Nemzeti hatóságoknak nyújtott támogatások: Az egyezményben részes fejlődő országok nemzeti hatóságai gyakorta azért nem képesek maradéktalanul eleget tenni a CWC szerinti kötelezettségeiknek, mert nem állnak rendelkezésükre a szükséges alapfelszerelések (asztali számítógépek, nyomtatók, szoftverek, fénymásolók stb.). Az alapvető irodai felszerelések biztosításával a nemzeti hatóságok nagyobb fokú hatékonyságot és szakmaiságot érhetnek el a CWC végrehajtására irányuló erőfeszítéseik terén. Az ilyen felszerelések rendelkezésre bocsátásával egyben arra is ösztönözni lehet majd a nemzeti hatóságokat, hogy fokozzák a CWC végrehajtására irányuló erőfeszítéseiket, kiváltképp akkor, ha a szóban forgó felszerelések rendelkezésre bocsátását bizonyos előre meghatározott célok teljesítésétől teszik függővé.
                  E célok meghatározására eseti alapon és az érintett részes államokkal konzultálva fog sor kerülni.
               
            
                   
               
               
                  E-tanulási eszköz a nemzeti hatóságok/a társult érdekelt felek számára: A személyes képzési lehetőségek maximalizálása érdekében az OPCW nemzeti hatóságok számára biztosított képzésének alapvető és általános elemeit elektronikus formátumban elérhetővé teszik majd a részes államok számára, és azokat az OPCW valamennyi hivatalos nyelvére (angol, arab, francia, kínai, orosz és spanyol) lefordítják. Ezek alapján és a technikai titkárság meglévő anyagaira építve öt e-tanulási modul kidolgozására kerül majd sor, egy kereskedelmi szolgáltató szolgáltatásainak az igénybevételével. A jelenleg is használt képzési anyagok közül az alábbiakat alakítanák át e-tanulási eszközzé:
                  
                              —
                           
                           
                              a CWC áttekintése,
                           
                        
                              —
                           
                           
                              az OPCW bemutatása,
                           
                        
                              —
                           
                           
                              a CWC cikkről-cikkre,
                           
                        
                              —
                           
                           
                              a CWC-ben szereplő vegyi anyagok három osztálya,
                           
                        
                              —
                           
                           
                              a nemzeti hatóságok hatékony működése.
                           
                        
            
                   
               
               
                  A CWC nem részes államainak támogatása: A CWC nem részes államainak azon képviselői, akik befolyásolni tudják a CWC-hez való csatlakozással/a CWC megerősítésével kapcsolatos nemzeti intézkedéseket, valamint azok, akik közvetlenül érintettek a CWC szempontjából releváns kérdésekben, támogatásban részesülnek annak érdekében, hogy részt vehessenek a nemzetközi együttműködési és segítségnyújtási osztály (ICA) által szervezett különböző programokban. E programok a részes államok nemzeti hatóságai számára, valamint a vámhatóságok számára rendezett regionális szakmai találkozókat is magukban fognak foglalni. Szükség esetén a technikai titkárság külkapcsolati osztályának alkalmazottai is támogatást kapnak az e találkozókon való részvételre, hogy felvehessék a szükséges kapcsolatot a CWC nem részes államainak támogatásban részesülő résztvevőivel, és párbeszédet folytathassanak velük. Ezen túlmenően a CWC nem részes államai számára nyújtott támogatás keretében szükség szerint olyan testre szabott látogatások és intézkedések is szerepelnek a tervben, amelyekben a CWC nem részes államai is részt vesznek.
               
            
                   
               
               
                  A vegyi fegyverek feltételezett használatával kapcsolatos vizsgálatok: A technikai titkárság a CWC hatálybalépése óta – gyakran a részes államokkal együttműködésben – több, a CWC IX. és X. cikkéhez kapcsolódó gyakorlatot folytatott le, a vegyi fegyverek feltételezett használatával kapcsolatos vizsgálatok és a rendkívüli ellenőrzések területét is ideértve. A rendkívüli ellenőrzésekkel kapcsolatos gyakorlatok során szerzett tapasztalatok jelentős része a feltételezett használattal kapcsolatos vizsgálatok szempontjából is releváns, és ez természetesen fordítva is igaz, mindazonáltal átfogó áttekintésre ez idáig nem került sor a témában. Az ilyen átfogó áttekintésben elemzés készül majd a korábbi ilyen gyakorlatokat (mind a szimulációs, mind a terepgyakorlatokat) értékelő, illetve azok tanulságait összegző jelentésekről, a szóban forgó gyakorlatokban közreműködő szakértők pedig szakmai találkozón vesznek részt, hogy megosszák egymással legjobb gyakorlataikat, és segítsék a jövőbeli gyakorlatok előkészítését, különösen a feltételezett használattal kapcsolatos vizsgálatokat illetően.
               
            
         II. projekt:   Nemzetközi együttműködés
      
      
         Célkitűzés:
      
      
                  —
               
               
                  A gazdasági és technológiai fejlődés megerősítése a CWC által nem tiltott célokat szolgáló vegyi műveletek terén folytatott nemzetközi együttműködés révén.
               
            
                  —
               
               
                  Az OPCW megbízatásának és a CWC célkitűzéseinek előmozdítása a részes államoknak a vegyi anyagok békés célú felhasználására irányuló nemzetközi együttműködési kezdeményezésekben való fokozott szerepvállalása révén.
               
            
         Célok:
      
      
                  —
               
               
                  1. cél: Annak biztosítása, hogy a fejlődő vagy átalakuló gazdaságú részes államok közfinanszírozású laboratóriumai nagyobb kapacitással rendelkezzenek a CWC-nek a vegyi anyagok békés célú felhasználása terén történő végrehajtására.
               
            
                  —
               
               
                  2. cél: A fejlődő vagy átalakuló gazdaságú részes államok segítése abban, hogy a kis- és középméretű vegyipari vállalkozások tekintetében javíthassák a vegyi biztonságtechnikára vonatkozó megközelítéseket.
               
            
         Eredmények:
      
      
                  —
               
               
                  1. eredmény: A fejlődő vagy átalakuló gazdaságú részes államok közfinanszírozású laboratóriumainak megnőtt a technikai alkalmassága arra, hogy a CWC nemzeti végrehajtásához kapcsolódóan és a vegyi anyagok békés célú alkalmazásának keretében, modern analitikai módszereket – különösen a gázkromatográfiát (GC) és a gázkromatográfiával kombinált tömegspektrometriát (GC-MS) – alkalmazva vegyi anyagokat elemezzenek.
               
            
                  —
               
               
                  2. eredmény: A kis- és középvállalkozások személyzete, az ipari szövetségek képviselői és a fejlődő vagy átalakuló gazdaságú részes államok nemzeti hatóságai/kormányzati intézményei magasabb szintű kompetenciával és ismeretekkel rendelkeznek a vegyi biztonságtechnikára vonatkozó gyakorlatok tekintetében.
               
            
         Tevékenységek:
      
      
                   
               
               
                  Az elemző képességek fejlesztését szolgáló tanfolyam: A kéthetes tanfolyam során a résztvevők a GC-val és a GC-MS-val kapcsolatos elméleti képzésben részesülnek, és azzal kapcsolatos gyakorlati tapasztalatokat szereznek. A képzés kiterjed a hardvereszközökre, a rendszerérvényesítésre és -optimalizálásra, a problémamegoldásra, a környezeti minták elkészítésére, valamint a CWC-hez kapcsolódó vegyi anyagok tekintetében az ilyen minták gázkromatográfiával és gázkromatográfiával kombinált tömegspektrometriával történő elemzésére is. A résztvevők továbbá intenzív gyakorlati képzést kapnak a gázkromatográfia esetében elemszelektív detektorokkal, a gázkromatográfiával kombinált tömegspektrometria esetében pedig elektronütközéses és kémiai ionizációs módban elemzendő különböző mintamátrixok elkészítése terén. Ezenfelül számos kivonatolási, tisztázási és derivációs eljárással is megismertetik őket. A tanfolyam megvalósítása egy elismert intézmény, a VERIFIN támogatásával történik. Az OPCW ötéves megállapodást kötött az intézménnyel, amelynek kiválasztására átlátható pályázati eljárás útján került sor.
               
            
                   
               
               
                  Az iparág tájékoztatása – a CWC-vel és a vegyi biztonságtechnikával foglalkozó szakmai találkozó: A két és fél napos szakmai találkozó keretében napirendre kerülnek majd egyebek mellett a vegyipari védelemmel és biztonsággal kapcsolatos kérdések; a vegyi anyagok kezelésére vonatkozó stratégiák; a vegyi biztonságtechnika; a legjobb vegyipari gyakorlatok; valamint a felelős kezelés („Responsible Care®”) programjának a bemutatása is.
                  A nyitó ülésen a résztvevők a CWC-ről és a nemzetközi együttműködési programokról is áttekintést kapnak. A latin-amerikai és karibi térségben regionális szemináriumot rendeznek. Szükség esetén biztosítva lesz a spanyol nyelvre való tolmácsolás.
               
            
         III. projekt:   Az OPCW Végrehajtó Tanácsának képviselői és megfigyelők által vegyifegyver-megsemmisítő létesítményekben tett látogatások
      
      
         Célkitűzés:
      
      A vegyifegyver-állományok és a vegyi fegyvereket előállító létesítmények felszámolásának előmozdítása és biztosítása a CWC-ben előírt ellenőrzési intézkedésekre is figyelemmel.
      
         Célok:
      
      
                  —
               
               
                  1. cél: Annak elérése, hogy a részes államok képesek legyenek nyomon követni a vegyifegyver-állományok teljes megsemmisítése szempontjából elért eredményeket, valamint hogy a megsemmisítés korai szakaszban történő megvalósítása érdekében azonosítani és kezelni tudják a problémákat.
               
            
                  —
               
               
                  2. cél: Annak elérése, hogy a részes államok biztosabbak lehessenek abban, hogy a vegyifegyver-állományok birtokosai fegyverállományaik teljes megsemmisítése érdekében kézzelfogható, konkrét lépéseket tesznek.
               
            
         Eredmények:
      
      
                  —
               
               
                  1. eredmény: A részes államok jobban tisztában vannak a vegyi fegyverek megsemmisítéséhez kapcsolódó problémákkal és technikai nehézségekkel.
               
            
                  —
               
               
                  2. eredmény: A részes államok már biztosabb ismeretekkel rendelkeznek arról, hogy a vegyifegyver-állományok teljes megsemmisítése érdekében kézzelfogható, konkrét lépések történnek.
               
            
         Tevékenység:
      
      A vegyifegyver-megsemmisítő létesítményekben (CWDF-ekben) tett látogatások: Mindezidáig öt látogatásra került sor. Három alkalommal az Egyesült Államokba: 2007 októberében az annistoni (Alabama), 2009 májusában, illetve júniusában pedig a pueblói (Colorado) és umatillai (Oregon) vegyifegyver-megsemmisítő létesítménybe tettek látogatást, 2011 február–márciusában Tooele-ben és Pueblóban keresték fel a helyi létesítményt. Két látogatás az Orosz Föderációba vezetett: 2008 szeptemberében a scsucsjei (Kurganszk), 2010 szeptemberében pedig a pocsepi (Brjanszkaja Oblaszty) vegyifegyver-megsemmisítő létesítménybe látogattak el. Az eddigi látogatások értékesnek bizonyultak a tekintetben, hogy megválaszolták azokat a kérdéseket vagy aggályokat, melyek a fegyvereket birtokló részes államoknak a vegyi fegyvereik megsemmisítésére vonatkozó kötelezettségeik jóváhagyott meghosszabbított határidőn belüli teljesítésére vonatkozó programjaihoz kapcsolódtak. Amennyiben nem tartják a megsemmisítésre vonatkozó végleges meghosszabbított határidőt, a részes államok konferenciájának új határozatát követően az érintett részes államok működő CDWF-jeibe és jelenleg építés alatt álló létesítményeibe várhatóan a jövőben is el fognak látogatni mindaddig, amíg a megsemmisítés teljesen le nem zárul.
      
         IV. projekt:   Tudomány és technológia
      
      
         Célkitűzés:
      
      Annak lehetővé tétele, hogy az OPCW főigazgatója a CWC szempontjából releváns tudományos és technológiai területeken tanácsadással és ajánlásokkal tudja segíteni a részes államok konferenciáját, az OPCW Végrehajtó Tanácsát és a részes államokat.
      
         Célok:
      
      
                  —
               
               
                  A tudományos tanácsadó testület (SAB) ideiglenes munkacsoportjai üléseinek célja: Annak lehetővé tétele, hogy a főigazgató a CWC szempontjából releváns tudományos és technológiai területeken szaktanácsadással tudja segíteni az OPCW döntéshozó szerveit és a részes államokat.
               
            
                  —
               
               
                  Az OPCW/IUPAC nemzetközi tudományos és technológiai szakmai találkozó célja: Segítségnyújtás a SAB részére a harmadik felülvizsgálati konferenciára benyújtandó jelentése megszövegezésének előkészítésében.
               
            
         Eredmények:
      
      
                  —
               
               
                  1. eredmény: A SAB a részes államoknak tanácsadást nyújt és ajánlásokat ad a CWC szempontjából releváns tudományos és technológiai területeken.
               
            
                  —
               
               
                  2. eredmény: A részes államok a CWC szempontjából releváns tudományos és technológiai területekkel kapcsolatosan naprakész és részletesebb tájékoztatást kapnak.
               
            
                  —
               
               
                  3. eredmény: A részes államok segítettek felmérni a tudomány és a technológia terén elért eredmények esetleges hatását a CWC végrehajtására.
               
            
         Tevékenységek:
      
      
                   
               
               
                  SAB – a tudományos tanácsadó testület munkacsoporti ülései: 2012–13 során a kémia és biológia konvergenciájával foglalkozó, illetve az oktatással és ismeretterjesztéssel foglalkozó ideiglenes munkacsoport két-két ülést fog tartani. A kémia és biológia konvergenciájával foglalkozó ideiglenes munkacsoport célja, hogy részletesebben megvizsgálja a kémia és biológia konvergenciáját, illetve az ebből a CWC-re nézve fakadó esetleges hatásokat, amint azt a SAB a tizenhatodik ülésén ajánlotta. Az ideiglenes munkacsoport fel fogja mérni e hatásokat és ajánlásokat fogalmaz majd meg a SAB számára. Az ideiglenes munkacsoport felmérését és ajánlásait a SAB felhasználja majd a harmadik felülvizsgálati konferenciára benyújtandó jelentésében. Az oktatással és ismeretterjesztéssel foglalkozó (létrehozás előtt álló) ideiglenes munkacsoport üléseinek célja, hogy megvizsgálja, hogyan lehet bevonni a tudományos közösséget, továbbá hogy hogyan lehet kialakítani, illetve elmélyíteni az OPCW és a tudományos közösség kapcsolatát.
               
            
                   
               
               
                  Az OPCW Elméleti és Alkalmazott Kémia Nemzetközi Uniója (IUPAC) nemzetközi tudományos és technológiai szakmai találkozójának társfinanszírozása. A szakmai találkozó célja, hogy számba vegye a kémia, vegyipar, élettudományok és kapcsolódó tudományágak terén megfigyelhető trendeket és haladást annak érdekében, hogy felmérje ezek hatását a CWC végrehajtására. A szakmai találkozó által készítendő jelentés segít majd a SAB-nak saját jelentése előkészítésében, mely tartalmazni fogja a tudományban és technológiában tapasztalt fejlődés által a CWC működésére gyakorolt hatásról szóló SAB-értékelést.
                  A jelentést a főigazgató hozzájárulásaként a CWC 2013-ban megrendezendő harmadik felülvizsgálati konferenciájára nyújtják be. Az OPCW-IUPAC nemzetközi tudományos és technológiai találkozó értékes inputtal szolgál majd a harmadik felülvizsgálati konferenciára szóló SAB-jelentés előkészítéséhez.
               
            
         V. projekt:   A részes államok felkészültsége a vegyi anyagokkal elkövetett támadások megelőzésére és az azokra történő reagálásra
      
      
         Célkitűzés:
      
      Hozzájárulás a részes államok kapacitásainak fejlesztéséhez a vegyi anyagokkal elkövetett terrortámadások megelőzése, valamint az ilyen támadásokra való felkészültség és reagálás terén, továbbá ezen államok segítségnyújtás iránti kérelmekre való reagálásának javítása a vegyi anyagok alkalmazása vagy az azzal való fenyegetés esetén.
      
         Célok:
      
      
                  —
               
               
                  A regionális szakmai találkozók célja:
                  
                              —
                           
                           
                              1. cél: Annak elérése, hogy a részes államok jobban tudatában legyenek annak, mekkora a jelentősége a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának.
                           
                        
                              —
                           
                           
                              2. cél: Annak elérése, hogy a részes államok növeljék hozzájárulásukat az OPCW segítségnyújtásra irányuló kérelmekre való reagálására vonatkozó felkészültségéhez.
                           
                        
                              —
                           
                           
                              3. cél: A regionális vagy szubregionális részes államok ösztönzése arra, hogy hozzanak létre regionális hálózatokat annak érdekében, hogy javítsák a vegyi fegyverekkel kapcsolatos veszélyhelyzetekben válaszlépéseik összehangolását.
                           
                        
            
                  —
               
               
                  A szimulációs gyakorlatok és gyakorlatmodulok célja:
                  
                              —
                           
                           
                              1. cél: A vegyi fegyverekkel elkövetett terrortámadások nemzeti megelőzésének, az ilyen terrortámadásokra való nemzeti felkészültségnek és reagálásnak a gyakorlása és felmérése, valamint a felkészültségi szint fokozására irányuló további lépésekkel kapcsolatos ismeretek bővítése.
                           
                        
                              —
                           
                           
                              2. cél: A vegyi fegyverekkel elkövetett terrortámadások megelőzése és az ilyen terrortámadásokra való reagálás terén a nemzetközi közösség koordinálásának gyakorlása és felmérése. Az OPCW és más nemzetközi szervezetek által a részes államoknak a vegyi fegyverekkel elkövetett terrortámadások elleni felkészültségükhöz nyújtott támogatás esetleges hiányosságainak azonosítása.
                           
                        
            
                  —
               
               
                  Az OPCW mint a vegyipari létesítmények biztonságának növelésére szolgáló platform célja:
                  
                              —
                           
                           
                              1. cél: A kedvezményezett részes államok kormányainak és vegyipari szövetségeinek támogatása a vegyi védelemmel kapcsolatos figyelemfelkeltés területén, illetve a vegyi védelem legjobb gyakorlatok elfogadása révén történő javítása terén.
                           
                        
                              —
                           
                           
                              2. cél: A vegyi védelem fokozása a folyamatban részt vevő kedvezményezett részes államokban az összes érdekelt fél között együttműködés előmozdítása révén, ideértve a nemzeti hatóságokat, a vegyipart, a vegyipari szövetségeket, a tudományos közösséget és a nem kormányzati szervezeteket.
                           
                        
                              —
                           
                           
                              3. cél: Annak elérése, hogy a részes államok maradéktalanul lépést tartsanak a vegyi védelem és a vegyi biztonsági legjobb gyakorlatok terén született legújabb eredményekkel.
                           
                        
            
         Eredmények:
      
      
                  —
               
               
                  A regionális szakmai találkozók eredményei:
                  
                              —
                           
                           
                              1. eredmény: A részes államok tisztában vannak a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának jelentőségével.
                           
                        
                              —
                           
                           
                              2. eredmény: A részes államok több segítséget tudnak felajánlani az OPCW számára a hozzá beérkező segítségnyújtási kérelmekre való reagáláshoz.
                           
                        
                              —
                           
                           
                              3. eredmény: A fejlődő vagy átalakuló gazdaságú részes államok jobban tudatában vannak annak, hogy elő kell mozdítani a támadások esetén előálló vegyifegyver-veszélyhelyzetekkel kapcsolatos együttműködést.
                           
                        
            
                  —
               
               
                  A szimulációs gyakorlatok és gyakorlatmodulok eredménye:
                  
                              —
                           
                           
                              1. eredmény: Szimulációs gyakorlatok előkészítésére és levezetésére szolgáló olyan rugalmas modul kidolgozása, melyet a különböző részes államok eltérő körülményeihez lehet igazítani.
                           
                        
                              —
                           
                           
                              2. eredmény: A szimulációs gyakorlatnak otthont adó részes állam által azonosított vegyi fegyverekkel elkövetett terrortámadások megelőzésére való felkészültség, illetve az ilyen terrortámadásokra való reagálás fokozása.
                           
                        
                              —
                           
                           
                              3. eredmény: A szimulációs gyakorlatban részt vevő más részes állam által azonosított vegyi fegyverekkel elkövetett terrortámadások megelőzésére való felkészültség, illetve az ilyen terrortámadásokra való reagálás fokozása.
                           
                        
                              —
                           
                           
                              4. eredmény: A részt vevő szervezetek ismereteinek elmélyítése azzal kapcsolatban, hogy a jobb koordináció mely területeken segíthet a hiányosságok felszámolásában, és hogy hol kezdeményezhető új tevékenység.
                           
                        
            
                  —
               
               
                  Az OPCW mint a vegyipari létesítmények biztonságának növelésére szolgáló platform eredménye:
                  
                              —
                           
                           
                              1. eredmény: A kedvezményezettek fokozottan tudatában vannak a vegyi védelemmel kapcsolatos követelményeknek és legjobb gyakorlatoknak.
                           
                        
                              —
                           
                           
                              2. eredmény: A vegyi védelemmel kapcsolatos legjobb gyakorlatok terjesztése a kedvezményezett részes államok, azok ipari szövetségei és más érdekelt felei között.
                           
                        
                              —
                           
                           
                              3. eredmény: Stratégiai dokumentum a lehetséges jövőbeli intézkedésekről (a nemzeti hatóságok, tudósok, laboratórium-vezetők és a vegyipar bevonásával) a vegyi védelemre vonatkozó legjobb gyakorlatokkal kapcsolatban, képzési anyagok támogatásával.
                           
                        
                              —
                           
                           
                              4. eredmény: Vegyi védelemmel, valamint a vegyi védelemre és biztonságra vonatkozó legjobb gyakorlatokkal kapcsolatos publikációk a nemzeti hatóságok, a vegyipar/a laboratóriumvezetők számára.
                           
                        
            
         Tevékenységek:
      
      
                   
               
               
                  A CWC X. cikkével, valamint a segítségnyújtás és veszélyhelyzeti reagálás terén folytatott regionális együttműködés kérdéseivel foglalkozó regionális szakmai találkozók: A regionális szakmai találkozók célja, hogy előmozdítsák számos – a segítségnyújtással és védelemmel kapcsolatos – kérdés megvitatását és elemzését, különös hangsúlyt helyezve az olyan területekre, mint a részes államoknak a CWC X. cikke szerinti jogai és kötelezettségei, a védelmi programokra vonatkozó nyilatkozatok benyújtása, a részes államok segítségnyújtási felajánlásainak fontossága, a X. cikk hiányosságainak és problémás területeinek elemzése, valamint a régióban folyó segítségnyújtási és védelmi tevékenységek áttekintése. A részes államok beszámolókat tartanak majd, hogy megosszák egymással tapasztalataikat és a tanulságokat. Az ázsiai, valamint a latin-amerikai és karibi régióban két rövid távú regionális szakmai találkozót fognak tartani, a segítségnyújtási és védelmi részleg szervezésében.
               
            
                   
               
               
                  Szimulációs gyakorlatok és gyakorlatmodulok: E tevékenység célja, hogy fejlessze a részes államok képességeit a vegyi anyagokkal elkövetett terrortámadások megelőzése, valamint az ilyen támadásokra való felkészültség és reagálás terén. A gyakorlat alapforgatókönyvéül a vegyipari létesítmények/szállítmányok elleni, mérgező vegyi anyagok kibocsátásával elkövetett támadás szolgál majd. A forgatókönyvnek a szimulációs gyakorlat során használt részleteit a gyakorlatnak otthont adó részes állam körülményeihez és igényeihez igazítják majd. Ideértendő a nemzeti feladatkörök jegyzéke és a meglévő eljárások áttekintése, valamint a gyakorlatra kiválasztott létesítmény nemzeti szintű részletes bemutatása és leírása azt megelőzően, hogy a szimulációs gyakorlatra regionális és nemzetközi részvétellel sor kerülne. A szimulációs gyakorlat során a kormányközi döntéshozatalt, valamint a megfelelő nemzeti és nemzetközi szervezetek közötti információcserét és segítségnyújtást vizsgálják majd. Két különböző régióban két szimulációs gyakorlatot fognak elvégezni. Ezenfelül kidolgozzák majd a nemzeti, regionális és nemzetközi szervezeteket érintő, mérgező vegyi anyagokkal elkövetett támadásokra vonatkozó szimulációs gyakorlatok előkészítésének és levezetésének részletes modulját. A tevékenységet a különleges projektek hivatala szervezi és koordinálja.
               
            
                   
               
               
                  Az OPCW mint a vegyi létesítmények biztonságának növelésére szolgáló platform: A tevékenység első szakaszában ki fogják dolgozni az OPCW lehetséges szerepeire és feladataira, illetve a vegyi védelem terén működő érdekelt felekkel kialakított szinergiáira vonatkozó elemzést. Rendezvény keretében sor kerül majd a vegyi biztonsággal és védelemmel kapcsolatos legjobb gyakorlatok megvitatására és terjesztésére.
                  A rendezvény célja, hogy előmozdítsa a vegyipari létesítmények védelmének fokozásával kapcsolatos gyakorlati kérdések és tapasztalatok megvitatását és elemzését. A más nemzetközi partnereknek a vegyi védelem előmozdításában szerzett tapasztalatait a kedvezményezettek rendelkezésére fogják bocsátani, és tágabb értelemben segíteni fognak az államoknak abban, hogy a tömegpusztító fegyverekkel és az azokhoz kötődő anyagokkal kapcsolatos fenyegetésekre vonatkozó megelőzési és felkészültségi kapacitásukat fokozzák. A rendezvényen ezenfelül meghatározásra kerülnek majd a vegyi védelem fokozásának folyamatát előmozdító jövőbeli intézkedésekkel kapcsolatos lehetőségek és követelmények, továbbá az OPCW e témában folytatott információcsere-platformmá való alakításának lehetőségei, illetve az ezzel kapcsolatos követelmények.
                  A projekt több gyakorlati jellegű javaslatot eredményez majd arra vonatkozóan, hogy hogyan lehet az OPCW-t a vegyi védelemmel kapcsolatos együttműködés és koordináció platformjaként továbbfejleszteni. A tevékenységet a különleges projektek hivatala szervezi és koordinálja.
               
            
         VI. projekt:   Afrika-program
      
      
         Célkitűzés:
      
      Az afrikai részes államok CWC szerinti kötelezettségeik teljesítéséhez szükséges kapacitásának a megerősítése.
      
         Célok:
      
      
                   
               
               
                  1. cél: Az afrikai részes államok által a következők tekintetében elérendő eredmények:
                  
                              —
                           
                           
                              a CWC VII. cikke szerinti nemzeti végrehajtási követelmények teljesítése,
                           
                        
                              —
                           
                           
                              a nyilatkozattételre és az ellenőrzési nyilatkozatokra vonatkozó, a CWC VI. cikke szerinti követelmények teljesítése.
                           
                        
            
                   
               
               
                  2. cél:
                  
                              —
                           
                           
                              a fejlődő vagy átalakuló gazdaságú afrikai részes államokban a közfinanszírozású laboratóriumok kapacitásának növelése a CWC-nek a vegyi anyagok békés célú felhasználása terén történő végrehajtása tekintetében,
                           
                        
                              —
                           
                           
                              a fejlődő vagy átalakuló gazdaságú afrikai részes államokban a kis- és középméretű vegyipari vállalkozások vegyi biztonságtechnikára vonatkozó megközelítéseinek javítása.
                           
                        
            
                   
               
               
                  3. cél:
                  
                              —
                           
                           
                              az afrikai részes államok figyelmének felkeltése a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának jelentőségére,
                           
                        
                              —
                           
                           
                              annak elérése, hogy az afrikai részes államok növeljék hozzájárulásukat az OPCW segítségnyújtásra irányuló kérelmekre való reagálására vonatkozó felkészültségéhez,
                           
                        
                              —
                           
                           
                              az afrikai részes államok ösztönzése arra, hogy hozzanak létre regionális hálózatokat az afrikai régiókban és szubrégiókban annak érdekében, hogy javítsák a vegyi fegyverekkel kapcsolatos veszélyhelyzetekben válaszlépéseik összehangolását,
                           
                        
                              —
                           
                           
                              az afrikai részes államok ösztönzése arra, hogy alakítsák ki a koordinációt és az együttműködést az alrégiók között a vegyi veszélyhelyzetekre való reagálás terén.
                           
                        
            
         Eredmények:
      
      
                  —
               
               
                  1. eredmény:
                  Az afrikai részes felek nemzeti hatóságai megerősítették a nemzeti végrehajtási jogszabályok kidolgozásához szükséges kapacitásukat, és képesek arra, hogy jogszabályokat terjesszenek elő elfogadásra.
                  
                              —
                           
                           
                              Az afrikai részes államokban a vámtisztviselők megerősítették az egyezmény szempontjából releváns vegyi anyagok azonosításához szükséges, valamint azon kapacitásukat, hogy az egyezményben szereplő vegyi anyagok átadására vonatkozóan pontos adatokat tudjanak továbbítani a nemzeti hatóságoknak.
                           
                        
            
                  —
               
               
                  2. eredmény:
                  
                              —
                           
                           
                              Az afrikai részes államok közfinanszírozású laboratóriumainak megnőtt a technikai kompetenciája arra, hogy a CWC nemzeti végrehajtásához kapcsolódóan és a vegyi anyagok békés célú alkalmazásának keretében, modern analitikai módszereket – különösen a gázkromatográfiát (GC) és a gázkromatográfiával kombinált tömegspektrometriát (GC-MS) – alkalmazva vegyi anyagokat elemezzenek.
                           
                        
                              —
                           
                           
                              A kis- és középvállalkozások személyzete, az ipari szövetségek képviselői és az afrikai részes államok nemzeti hatóságai/kormányzati intézményei magasabb szintű kompetenciával és ismeretekkel rendelkeznek a vegyi biztonságtechnikára vonatkozó gyakorlatok tekintetében.
                           
                        
            
                  —
               
               
                  3. eredmény:
                  
                              —
                           
                           
                              Az afrikai részes államok tisztában vannak a védelmi célokhoz kapcsolódó nemzeti programokra vonatkozó nyilatkozatok időben és hiánytalanul történő benyújtásának jelentőségével.
                           
                        
                              —
                           
                           
                              Az afrikai részes államok több segítséget tudnak felajánlani az OPCW számára a hozzá beérkező segítségnyújtási kérelmekre való reagáláshoz.
                           
                        
                              —
                           
                           
                              A fejlődő vagy átalakuló gazdaságú afrikai részes államok jobban tudatában vannak annak, hogy elő kell mozdítani a támadások esetén előálló vegyifegyver-veszélyhelyzetekkel kapcsolatos együttműködést.
                           
                        
                              —
                           
                           
                              Megalakult az afrikai részes államokból származó oktatók csoportja, mely az első válaszadók képzésével támogatja a vegyi veszélyhelyzetre való reagálási tervet.
                           
                        
            
         Tevékenységek:
      
      
                   
               
               
                  Kétoldalú technikai segítségnyújtási látogatások: az afrikai részes államok számára a támogatás technikai segítségnyújtási látogatások formájában történik, amelyek megtervezését eseti alapon végzik majd, és amelyek célja, hogy célzott segítséget nyújtsanak az afrikai részes államok kérelmeiben szereplő követelmények teljesítéséhez.
                  E támogatás jellegénél fogva kiterjed majd nemzeti figyelemfelkeltő szakmai találkozók formájában megvalósuló ismeretterjesztő és tájékoztatási erőfeszítésekre, szakosított képzésekre, valamint a nemzeti végrehajtási jogszabályok és az azokhoz kapcsolódó intézkedések megszövegezésére, továbbá a CWC VI. cikkéhez kapcsolódó, ipari vonatkozású témák kidolgozásához biztosított segítségnyújtásra. E látogatások keretében – azok célkitűzésétől függően – összehangolt munka folyik majd, adott esetben a technikai titkárság végrehajtás-támogatási részlegének, a jogi tanácsadó hivatalának, a nyilatkozatokkal foglalkozó részlegnek és az iparág-ellenőrzési részlegnek a részvételével.
               
            
                   
               
               
                  Vámtisztviselők képzése a CWC átadási rendszerének technikai vonatkozásaival kapcsolatban: a vámtisztviselők a 2005/913/KKBP együttes fellépés, valamint a 2007/185/KKBP együttes fellépés és a 2009/569/KKBP határozat keretében is támogatásban részesültek. A vámtisztviselők részére a tapasztalatok alapján nyújtott tanfolyamok célja, hogy javuljon az egyezményben szereplő vegyi anyagok behozatalával és kivitelével kapcsolatos adatok gyűjtése és a nemzeti hatóságok részére való továbbítása. Az afrikai részes államokban tartott szubregionális tanfolyamok keretében gyakorlati bemutatókra, valamint gyakorlatokra is sor kerül majd. A tanfolyamokat a végrehajtás-támogatási részleg fogja megtartani a nyilatkozatokkal foglalkozó részleg technikai szakértelmének felhasználásával.
               
            
                   
               
               
                  Az iparág tájékoztatása – a CWC-vel és a vegyi biztonságtechnikával foglalkozó szakmai találkozó: A két és fél napos szakmai találkozó keretében napirendre kerülnek majd egyebek mellett a vegyipari védelemmel és biztonsággal kapcsolatos kérdések; a vegyi anyagok kezelésére vonatkozó stratégiák; a vegyi biztonságtechnika; a legjobb vegyipari gyakorlatok; valamint a felelős kezelés („Responsible Care®”) programjának a bemutatása is. A nyitó ülésen a résztvevők a CWC-ről és a nemzetközi együttműködési programokról is áttekintést kapnak. Biztosítva lesz a francia nyelvre való tolmácsolás.
               
            
                   
               
               
                  Az elemző képességek fejlesztését szolgáló tanfolyam: A kéthetes tanfolyam során az afrikai részes államokból érkező résztvevők a GC-val és a GC-MS-val kapcsolatos elméleti képzésben részesülnek, és azzal kapcsolatos gyakorlati tapasztalatokat szereznek; a képzés kiterjed a hardvereszközökre, a rendszerérvényesítésre és -optimalizálásra, a problémamegoldásra, a környezeti minták elkészítésére, valamint a CWC-hez kapcsolódó vegyi anyagok tekintetében az ilyen minták gázkromatográfiával és gázkromatográfiával kombinált tömegspektrometriával történő elemzésére is. A résztvevők továbbá intenzív gyakorlati képzést kapnak a gázkromatográfia esetében elemszelektív detektorokkal, a gázkromatográfiával kombinált tömegspektrometria esetében pedig elektronütközéses és kémiai ionizációs módban elemzendő különböző mintamátrixok elkészítése terén.
                  Ezenfelül számos kivonatolási, tisztázási és derivációs eljárással is megismertetik őket.
                  A tanfolyam megvalósítása egy elismert intézmény, a VERIFIN támogatásával történik. Az OPCW ötéves megállapodást kötött az intézménnyel, amelynek kiválasztására átlátható pályázati eljárás útján került sor. A tanfolyamot angol nyelven tartják.
               
            
                   
               
               
                  A CWC X. cikkével, valamint a segítségnyújtás és veszélyhelyzeti reagálás terén folytatott regionális együttműködés kérdéseivel foglalkozó regionális szakmai találkozó: Az afrikai részes államokat célzó regionális szakmai találkozó célja, hogy előmozdítsa számos – a segítségnyújtással és védelemmel kapcsolatos – kérdés megvitatását és elemzését, különös hangsúlyt helyezve az olyan területekre, mint a részes államoknak a CWC X. cikke szerinti jogai és kötelezettségei, a védelmi programokra vonatkozó nyilatkozatok benyújtása, a részes államok segítségnyújtási felajánlásainak fontossága, a CWC X. cikke hiányosságainak és problémás területeinek elemzése, valamint a régióban folyó segítségnyújtási és védelmi tevékenységek áttekintése. A részes államok beszámolókat tartanak majd, hogy megosszák egymással tapasztalataikat és a tanulságokat. A tevékenységet a segítségnyújtási és védelmi részleg szervezi.
               
            
                   
               
               
                  Hosszú távú regionális kapacitásépítési projekt a segítségnyújtás és a védelem területén. E tevékenység fő célja, hogy kifejlessze a vegyi fegyverek jelentette veszélyekkel kapcsolatos nemzeti/regionális reagálási rendszert, kiképezze az első válaszadók oktatóit, illetve az e területen működő szakembereket, és hogy segítsen nekik nemzeti/regionális reagálócsoportok felállításában.
                  A reagálócsoport a veszélyhelyzetekre reagálni képes regionális hálózat részeként működik majd. Sor kerül majd egy hosszú távú kapacitásépítési projektre az afrikai részes államok számára a dél- vagy közép-afrikai alrégiókban (Közép-Afrika esetében francia, Dél-Afrika esetében angol nyelven).